《同游析城王屋山诗七首 其六 王屋山》
清代·张晋

析城山头望王屋，险绝转疑不可登。白云先生笑招手，兴本难可机许乘。

山行两日始得达，昂首一眺惊崚嶒。预戒仆夫卸鞍辔，扶持独仗猢狲藤。

上方云气屡开合，千变万化得未曾。雷声踔厉走足下，神龙掉尾看飞腾。

大地弥漫不可辨，此身高踞天几层。瓣香默祝愿开霁，精诚感格神斯凭。

天风吹拂露真面，杲杲之日从东升。峰巅突兀俨车盖，始信命名非无征。

群山罗列竞环拱，绝似孙子承高曾。仰看屋角挂北斗，俯听下界喧苍蝇。

我欲挥手谢时辈，婚嫁未毕尘心增。剩将一事傲太白，落花亲扫吾所能。

作者简介：山西阳城人，字隽三。诸生。工诗，长于七古。足迹半天下，后落拓以死。有《艳雪堂诗集》。